KIRJALLINEN KYSYMYS E-1027/02 esittäjä(t): Helmuth Markov (GUE/NGL) komissiolle. Tukien takaisinmaksu.



Virallinen lehti nro 301 E , 05/12/2002 s. 0077 - 0078



KIRJALLINEN KYSYMYS E-1027/02 esittäjä(t): Helmuth Markov (GUE/NGL) komissiolle (15. huhtikuuta 2002) Aihe: Tukien takaisinmaksu Euroopan unionin komissio vaatii Saksan Logistik Center Albrechts GmbH -yhtiölle myöntämien tukien, yhteensä 426 870 000 DEM, takaisinmaksua. Komissio vaatii 21. kesäkuuta 2000 tehdyllä päätöksellään Saksan liittotasavallan CDA Compact Disc Albrecht GmbH:lle, Thüringen (C42/98) maksamien tukien palautusta seuraavilta yhtiöiltä: Pilz Albrechts GmbH: 260 570 000 DEM ja CD Albrechts GmbH: 166 300 000 DEM. 1. Pidätettiinkö osa takaisinperittävästä summasta mahdollisesti jo jonkun yllämainitun yhtiön konkurssipesästä? 2. Jos pidätettiin, kuinka suuri takaisinperitty summa oli ja miltä yhtiöltä se saatiin? 3. Mikä oli Saksan perustelu takaisinmaksulle? Mario Montin komission puolesta antama vastaus (23. toukokuuta 2002) Arvoisa parlamentin jäsen mainitsee kysymyksessään takaisinperittäviä määriä, jotka koskevat Pilz Albrechts GmbH:ta, CD Albrechts GmbH:ta, jäljempänä CDA, ja Logistic Center Albrechts GmbH:ta, jäljempänä LCA. Tämä vuoksi on syytä selventää, että valtiontuista, jotka Saksa on myöntänyt Thüringenin osavaltioon sijoittautuneelle CDA Compact Disc Albrechts GmbH:lle (tiedoksiannettu numerolla K(2000) 1728), 21. kesäkuuta 2000 tehdyn komission päätöksen 2000/796/EY(1) 2 artiklan 3 kohdan mukaisesti takaisinperinnän kannalta tuensaajia ovat CDA Datenträger Albrechts GmbH ja LCA Logistik Center Albrechts GmbH sekä kaikki muut yritykset, joille R.E. Pilz GmbH & Co. Beteiligungs KG:n, Pilz & Robotron GmbH & Co. Beteiligungs KG:n tai Pilz Albrechts GmbH:n omaisuutta ja/tai infrastruktuuria on siirretty tai siirretään tämän päätöksen seurausten välttämiseksi. Tämä merkitsee sitä, että kaikki sääntöjenvastainen tuki, jonka kokonaismäärä on 426,87 miljoonaa Saksan markkaa, peritään takaisin kaikilta näiltä yrityksiltä yhteisvastuullisesti. Takaisinperittäviin määriin sisällytetään myös korot, jotka perustuvat aluetukien avustusekvivalenttien laskennassa käytettyyn viitekorkoon. Saksan antamien tietojen mukaan tilanne on tällä hetkellä seuraava: - Tähän mennessä LCA on maksanut takaisin 3,138 miljoonaa euroa ja CDA 7,06 miljoonaa euroa eli yhteensä takaisin on peritty 10,194 miljoonaa euroa. Takaisinperittävää tukea on jäljellä yhteensä 208,062 miljoonaa euroa. - CDA:ta lukuun ottamatta kaikki asianomaiset yritykset ovat konkurssissa. Lukuun ottamatta 10,89 miljoonan euron määrää kaikki suorittamattomat määrät on kirjattu yritysten konkurssipesiin. Pesien varoista ei ole tähän mennessä suoritettu takaisinperintää, koska asianomaisia menettelyjä ei ole saatu päätökseen. CDA:n osalta Saksan viranomaiset eivät ole vielä esittäneet vaateita jäljellä olevan 208,062 miljoonan euron osalta. - Komissio katsoo, että 21. kesäkuuta 2000 tehdyn kielteisen päätöksen johdosta ei ole minkäänlaista epäselvyyttä jäljellä olevan takaisinperittävän tukimäärän suuruudesta tai tuensaajien yhteisvastuusta. Näin ollen komissio on kehottanut Saksaa perimään takaisin kaikki määrät, jotka päätöksen perusteella määriteltiin sääntöjenvastaiseksi tueksi, kaikilta tuensaajaksi mainituilta yrityksiltä, siis myös CDA:lta. Komissio seuraa myös jatkossa, että Saksa suorittaa takaisinperinnän asianmukaisesti kaikilta tuensaajilta. (1) EYVL L 318, 16.12.2000.